Vrystaat-rugbyman sterf op 92Bert Sorour (Foto: Johan Pretorius Photography/verskaf) Bert Sorour, die Vrystaat-rugbyunie se langsdienende lid, is Vrydagaand in die ouderdom van 92 oorlede. Die unie het sy meegevoel uitgespreek met die familie en sy geliefdes. “Hy was ŉ ware dienskneg van die spel,” sê Ross van Reenen, uitvoerende hoof van die Vrystaat Cheetahs. “Vrystaat-rugby het ŉ ikoon in die bedryf verloor. Hy het rugby sonder vrees of guns gedien.” Oom Bert, soos hy bekendgestaan het, was ŉ waardevolle en gewaardeerde lid van die unie en het groot prestige in Suid-Afrikaanse rugby geniet. “Hy was ŉ man van integriteit wat in kritieke stadiums, met sy onderhandelingsvaardighede, verandering ten gunste van Vrystaat-rugby teweeggebring het.” Van Reenen sê hy het ŉ groot rol agter die skerms gespeel, veral in die vergaderingskamers van Vrystaat-rugby en die Suid-Afrikaanse Rugbyunie. “Hy het die Cheetahs gevestig as een van die sterkste en beste unies in SA Rugby. Hy het ŉ groot bydrae gelewer om die Sentrale Suid-Afrikaanse franchise in Superrugby te bekom.” Albert Abraham Sorour is op 16 Julie 1930 in Ficksburg gebore. Hy was voorsitter van die Vrystaat-rugbyunie van 1968 tot 1976. “Hy het gereeld die rigting aangewys in hewige debatte met sy lewenservaring en regskennis. Hy was ŉ persoon vir wie regverdigheid eerste gekom het.” As lid van die Collegians-rugbyklub het hy saam met bekende Vrystaatse spelers soos Jaap Furter, Graham Hill, Eddie Conradie en Eric Johnston op die veld gedraf. Hy het later by die administrasie van Collegians aangesluit en alle moontlike posisies beklee – van sekretaris tot voorsitter. As ŉ jong Bloemfonteinse prokureur het oom Bert vir die firma Mandela & Tambo gewerk in die stormagtige politieke jare van die 1960’s. In hierdie tyd het hy adv. Bram Fischer ontmoet, skrumskakel vir die Vrystaat in 1927. “Hy was ŉ noodsaaklike deel van die Vrystaatse rugbyunie en in die Ramblers-klub se onderhandelings met die munisipaliteit oor die opgraderings vir twee sportsgronde. As Collegians se verteenwoordiger op die Raad van die Vrystaat-rugbyunie het oom Bert ŉ lid van die uitvoerende raad geword in 1994. Hy is in November 1998 tot adjunkpresident van die unie verkies en het dié posisie beklee tot 2011.” Hy het in 2016 ŉ lewenslange erelid geword.